Арадио
Жорданиа еиҭеиҳәеит Шьепкин ихьӡ зху атеатртә ҵараиурҭахь аԥсуа ҿар шалырԥшаауа
Искандер ихьӡ зху Аурыс драматә театр актиор, арежиссиор Џьамбул Жорданиа еиҭеиҳәеит РУСДРАМ аҟны алԥшаратә ԥышәарақәа шцо Шьепкин ихьӡ зху иреиҳаӡоу атеатртә ҵараиурҭа аҭаларазы.
Аԥснынтәи абитуриентцәа Шьепкин ихьӡ зху Иреиҳаӡоу аҵараиурҭахь рыдкыларазы Фазиль Искандер ихьӡ зху Аурыс драматә театр аҟны алԥшааратә ԥышәарақәа мҩаԥысуеит ԥхынҷкәын 2 инаркны 5 рҟынӡа. Урҭ анеихыршьаалак, 2022 шықәса цәыббра 1 азы аҵарахьы инеиуеит Аԥснытәи астудентцәа 15-ҩык. Аԥышәарақәа рыдыркыларц Аԥсныҟа иааит аҵараиурҭа аректор Борис Лиубимов, аԥсуа абитуриентцәа азыҟазҵало – акурс асахьаркыратә напхгаҩы, актиор, арежиссиор, Урыстәыла зҽаԥсазтәыз артист Алексеи Дубровски, апрофессор, асценатә цәажәараз арҵаҩы Татиана Пышнова, аҵара-ааӡаратә усуразы аректор ихаҭыԥуаҩ Вера Тарасова.
Алԥшааратә ԥышәарақәа шымҩаԥысуа, урыстәылантәи иааз аҟазацәа хадаратәла игәарҭо, абитурентцәа ахьынӡазыҟаҵоу, шаҟаҩы арҭ амшқәа рзы аӡбаҩцәа рҿаԥхьа рхы ԥыршәо атәы арадио Sputnik аефир аҟны еиҭеиҳәеит РУСДРАМ актиор, арежиссиор Џьамбул Жорданиа.
Аицәажәара шәаҳар шәылшоит аудиофаил аҟны.
Шьепкин ихьӡ зху иреиҳаӡоу аҵараиурҭа (аинститут) иҭало Москва аҵара рҵоит ԥшьышықәса. Аҵараиурҭа Москва ижәытәӡатәиу атеатртә школқәа иреиуоуп. Иара аҭоурых иахыҵхырҭоуп аимператор Александр I ԥхынҷкәын 28 1809 шықәсазы ишьақәирӷәӷәаз Москватәи аимператортә театртә ҵараиурҭа. Ақәра дуи анысымҩа беиеи здыҟам школаны иҟарҵоит актиортә ҟазара аусхк аганахь ала.